Sólbjørg Jakobsen (LA), 2023-11-24:
Mange tak.
Jeg er også mega spændt, og det er jeg af en grund.
Hvis vi løfter perspektivet lidt, er der nemlig en baggrund, som danner hele grundlaget for, at vi har det her forslag.
Det er en dagsorden, som jeg synes fylder alt, alt for lidt, især taget i betragtning af hvor alvorligt det her problem er.
Det er den dalende fertilitet.
Ufrivillig barnløshed har ekstremt hårde menneskelige omkostninger.
Jeg tror, at de fleste af os kender par, mænd eller kvinder, som har et brændende ønske om familieforøgelse, men hvor det er svært, hvor biologien måske ikke er så nem at danse med, eller hvor man måske ikke har mødt den, man skal have børn med, endnu.
Og ud over det har den faldende fertilitet også eventuelt katastrofale samfundsomkostninger, hvis vi ikke knækker kurven.
Vi bliver ældre og ældre, heldigvis.
At vi bliver ældre, betyder så også, at den faldende fertilitet ikke er så synlig i vores befolkningstal endnu, men det bliver den, hvis vi ikke knækker kurven.
Sandheden er, at mens vi blev knap 70.000 levende fødte børn rigere i 1995, var tallet i 2022 58.430 – godt 10.000 børn færre.
Forklaringen tror jeg ligger på mange områder, og heldigvis betyder det også, at der på mange områder er knapper, som vi kan skrue på.
Selv er mit fokus på sagen opstået i mit arbejde som ligestillingsordfører.
Med det ordførerskab kæmper vi for, at mænd og kvinder skal behandles lige.
Som mange allerede her har nævnt, har der været hensyn, som man har taget til mænd, som man ikke har taget til kvinder.
Derfor er det, at vi i dag afskaffer den her regel.
Men den hårde sandhed er, at biologien diskriminerer.
Den behandler os ikke ens.
Kvinder er dårligere stillet end mænd på det her område.
Vores vindue til at få børn er mere snævert, end det er for mænd.
Og vi kan ikke holde biologien ansvarlig for ikke at overholde ligebehandlingsloven; det er den sådan lidt ligeglad med.
Men vi kan sørge for, at vi ikke overbyder biologien ved at gøre vinduet endnu mere snævert.
Jeg synes, at vi virkelig skal arbejde på, at vi ikke har stereotyper om unge mødre.
Jeg kan personligt sige, at man godt kan blive mor, når man er 17 år, jurist, når man er 24 år, og også nå at komme i Folketinget som 32-årig.
Så de her stereotyper om de unge mødre skal vi altså til livs.
Det samme gælder, når vi møder en på 42 år, der er gravid: Er hun ikke lidt gammelt?
Det bliver vi simpelt hen nødt til at stoppe med.
Vinduet er snævert nok i forvejen på grund af biologien.
Der er ingen grund til, at vi gør den endnu mere snæver.
I dag er der så lovforslaget om at ophæve 5-årsgrænsen for nedfrysning af æg, altså den her mulighed, hvor vi som kvinder kan tage vores forholdsregler for at have bedre muligheder senere hen.
Det er et forslag, der som sagt ubevidst, tror jeg, har diskrimineret kvinder.
Man har ikke turdet give kvinderne den her mulighed, for
hvad nu, hvis de så bare tænker, at de er garanteret en graviditet senere i livet?
Og kigger man på mænds rettigheder, har man ikke haft snerten af sådan nogle tanker.
Jeg tror også, at vi skal være ærlige om, at vi jo ikke kommer fra et ligestillet samfund.
Vi har ikke altid haft de her muligheder, og derfor skal vi være modige.
Vi skal udnytte det fantastiske fremskridt, som teknologien og sundhedsvidenskaben kommer med, og bruge den kapacitet, der er.
Som det er nævnt flere gange, er alder en faktor, og så nytter det ikke noget, at vi har kvinder på venteliste til fertilitetsbehandling i det offentlige, når det private har åbne pladser.
Det har vi i Liberal Alliance konkret foreslået at vi gør noget ved.
Vi skal turde blive klogere og turde udfordre vores verdensbillede.
Alle snakker om det her forslag, som om det er en selvfølge at stemme for det.
Sandheden er, at det blev behandlet for nogle år siden, hvor mit eget parti heller ikke var med på den.
For vi skal jo udfordre vores verdensbillede.
Det er jo ikke naturligt.
Det var p-pillen heller ikke, og det skulle man også vænne sig til.
Vi skal ikke stoppe her.
Det er ikke nok med kun det her.
Vi kan også kigge på, om vi fokuserer nok på, at unge er bevidste om, hvad det er for nogle fertilitetsudfordringer, der kan udspringe af diverse livsstile, seksuelt overførte sygdomme, prævention osv.
Vi skal gøre det attraktivt at stifte familie og ikke jage rundt med moralprædikener om et arbejdssamfund, der skal være på en bestemt måde.
Vi skal gøre det fleksibelt.
Generelt er der meget, vi kan gøre.
Jeg vil her til sidst takke forslagsstillerne af et borgerforslag med samme budskab.
To af dem sidder faktisk oppe på tilskuerpladserne i dag.
I er kanonseje.
Og lige om lidt kommer der et nyt beslutningsforslag om partnerægdonation, og regeringen skal være velkommen til at tage lige så godt imod det.
Tak for ordet.